L 332/8
BG
Официален вестник на Европейския съюз
27.12.2022 г.
(33)
С Регламент (ЕС) 2020/852 беше изменен Регламент (ЕС) 2019/2088, като от участниците на финансовите пазари се изисква да включват в преддоговорно и периодично оповестяваната информация за финансови продукти, които имат за цел устойчиви инвестиции и чиито инвестиции са в икономическа дейност, която допринася за постигането на екологична цел по смисъла на член 2, точка 17 от същия регламент, данни за екологичната цел, посочена в Регламент (ЕС) 2020/852, и описание как и до каква степен инвестициите по финансовия продукт са насочени към екологично устойчиви икономически дейности съгласно посоченото в член 3 от същия регламент.
Освен това с Регламент (ЕС) 2019/2088 вече се изисква от участниците на финансовите пазари да включват в преддоговорно и периодично оповестяваната информация за финансови продукти, които рекламират екологичните характеристики, данни, изисквани за финансови продукти, които имат за цел устойчиви инвестиции и инвестициите по които са в икономическа дейност, която допринася за постигането на екологична цел по смисъла на същия регламент.
Необходимо е крайните инвеститори да получат възможност да съпоставят лесно финансовите продукти според степента, в която средствата по тях се инвестират в екологично устойчиви икономически дейности.
Поради това за целите на член 6, параграфи 1 и 2 и член 11, параграф 2 от Регламент (ЕС) 2019/2088 участниците на финансовите пазари следва да представят графично в приложенията към документите или информацията по член 6, параграф 3 и член 11, параграф 2 от същия регламент тези инвестиции чрез стандартизирана формула, като в числителя се посочва пазарната стойност на инвестициите в екологично устойчиви икономически дейности, а в знаменателя — пазарната стойност на всички инвестиции.
За да се осигури надеждна информация на крайните инвеститори, числителят следва да включва пазарната стойност на инвестициите в дружества, която представлява делът на екологично устойчивите икономически дейности на тези дружества, и постъпленията от дългови ценни книжа, когато според условията на дълговите ценни книжа тези постъпления трябва да се използват за екологично устойчиви икономически дейности.
За да се обхванат всички инвестиции, с които могат да се финансират екологично устойчиви икономически дейности, следва да бъде възможно в числителя да бъдат включени инфраструктурни активи, активи в недвижими имоти, секюритизационни активи и инвестиции в други финансови продукти, както е посочено в член 5, първа алинея и член 6, първа алинея от Регламент (ЕС) 2020/852.
Експозициите по деривати не следва да бъдат включвани в числителя поради липсата на надеждна методика, позволяваща да се определи доколко тези експозиции са към екологично устойчиви икономически дейности.
Знаменателят следва да се състои от пазарната стойност на всички инвестиции.
(34)
Понастоящем не съществува подходяща методика, за да се изчисли до каква степен експозициите към централни правителства, централни банки и наднационални емитенти („експозиции към държавни дългови инструменти“) представляват експозиции към екологично устойчиви икономически дейности.
За да се повиши осведомеността на крайните инвеститори, е целесъобразно размерът на инвестициите в екологично устойчиви икономически дейности да бъде изчислен и графично представен по два начина.
Първият е да се позволи включването в числителя на инвестициите в дългови ценни книжа, емитирани от централни правителства, централни банки и наднационални емитенти, когато условията на дълговите ценни книжа изискват постъпленията да се използват за екологично устойчиви икономически дейности, както и включването в знаменателя на инвестициите в дългови ценни книжа, емитирани от централни правителства, централни банки и наднационални емитенти, независимо за каква цел се използват постъпленията.
За да предоставят на крайните инвеститори допълнителна информация за инвестиционните решения, участниците на финансовите пазари следва да обяснят защо определени експозиции към държавни дългови инструменти не са част от екологично устойчиви икономически дейности, включително когато това се дължи на липсата на подходящи методика, позволяваща да се определи доколко тези експозиции са към екологично устойчиви икономически дейности.
Вторият начин е експозициите към държавни дългови инструменти да бъдат изключени от числителя и знаменателя, като по този начин допълнително се подобрява съпоставимостта между финансовите продукти и се осигурява възможност на крайните инвеститори да преценят до каква степен инвестициите по финансовите продукти са в екологично устойчиви икономически дейности, без да се включват експозициите към държавни дългови инструменти.
(35)
Участниците на финансовите пазари следва да могат да разчитат на доставчици на данни — трети лица, когато предприятията все още не са изпълнили задължението, предвидено в член 8 от Регламент (ЕС) 2020/852, да оповестяват информация за това как и до каква степен техните дейности са свързани с икономически дейности, които се квалифицират като екологично устойчиви съгласно членове 3 и 9 от същия регламент.
За оценката на инвестициите в дружества, за които не се прилагат изискванията за оповестяване по член 8 от Регламент (ЕС) 2020/852, участниците на финансовите пазари следва да оценяват и използват публично докладвани данни.
Единствено когато такива данни не са налични, участниците на финансовите пазари следва да имат право да използват данни, които са получени или пряко от дружествата, в които се инвестира, или от трети лица, при условие че данните, предоставени по силата на тези оповестявания, са равностойни на данните, предоставени в рамките на оповестяванията по посочения член 8.